Fælles forslag til RÅDETS FORORDNING om ændring af forordning (EU) nr. 36/2012 om restriktive foranstaltninger på baggrund af situationen i Syrien /* JOIN/2013/028 final - 2013/0417 (NLE) */





BEGRUNDELSE (1) Rådets forordning (EU) nr. 36/2012 af 18. januar 2012 om restriktive foranstaltninger på baggrund af situationen i Syrien gav virkning til Rådets afgørelse 2011/782/FUSP[1]. Rådets afgørelse 2011/782/FUSP blev ophævet og erstattet af afgørelse 2012/739/FUSP[2]. Den 1. juni 2013 udløb afgørelse 2012/739/FUSP. Den blev efterfulgt af afgørelse 2013/255/FUSP, som finder anvendelse indtil den 1. juni 2014. (2) Det er nødvendigt at præcisere, at der alene bør indrømmes en undtagelse fra indefrysningen af pengemidler og økonomiske ressourcer, der kræves til humanitær bistand, hvis disse midler eller ressourcer frigives til De Forenede Nationer med henblik på at levere en sådan bistand i overensstemmelse med FN’s beredskabsplan for humanitær bistand for Syrien. Ved behandlingen af anmodninger om tilladelse bør de kompetente myndigheder tage hensyn til de humanitære principper, der er fastsat i den europæiske konsensus om humanitær bistand. (3) Det er ligeledes nødvendigt at indføre en undtagelse fra forbuddet mod finansiering og finansiel bistand i tilknytning til aktiviteter gennemført af Organisationen for Forbud mod Kemiske Våben i henhold til punkt 10 i De Forenede Nationers Sikkerhedsråds resolution 2118 (2013). (4) Det er endvidere nødvendigt at indføre et forbud med hensyn til varer, der udgør syrisk kulturarv, og som er blevet ulovligt fjernet fra Syrien, med henblik på at fremme en sikker tilbagevenden af disse varer til deres retmæssige ejere. (5) Der er behov for yderligere handling fra Unionens side for at gennemføre disse foranstaltninger. Unionens højtstående repræsentant for udenrigsanliggender og sikkerhedspolitik og Europa-Kommissionen foreslår at ændre forordning (EU) nr. 36/2012 i overensstemmelse hermed. 2013/0417 (NLE) Fælles forslag til RÅDETS FORORDNING om ændring af forordning (EU) nr. 36/2012 om restriktive foranstaltninger på baggrund af situationen i Syrien RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 215, under henvisning til Rådets afgørelse 2013/255/FUSP af 31. maj 2013 om restriktive foranstaltninger over for Syrien[3], under henvisning til fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og ud fra følgende betragtninger: (1) Den ... december 2013 vedtog Rådet afgørelse 2013/.../FUSP om ændring af afgørelse 2013/255/FUSP. (2) Der bør indføres en undtagelse fra forbuddet mod finansiering og finansiel bistand vedrørende visse varer og teknologier, for så vidt angår aktiviteter gennemført af Organisationen for Forbud mod Kemiske Våben i henhold til punkt 10 i De Forenede Nationers Sikkerhedsråds resolution 2118 (2013). (3) Det er nødvendigt at fastsætte yderligere restriktive foranstaltninger for at fremme en sikker tilbagevenden af varer, der udgør syrisk kulturarv, og som er blevet ulovligt fjernet fra Syrien, til deres retmæssige ejere. (4) Der bør alene indrømmes undtagelse fra indefrysningen af pengemidler og økonomiske ressourcer, der kræves til humanitær bistand, hvis disse frigives til De Forenede Nationer med henblik på at levere en sådan bistand i overensstemmelse med FN’s beredskabsplan for humanitær bistand for Syrien. Ved behandlingen af anmodninger om tilladelse bør de kompetente myndigheder tage hensyn til de humanitære principper, der er fastsat i den europæiske konsensus om humanitær bistand. (5) Da disse foranstaltninger falder ind under traktatens anvendelsesområde, er tiltag på EU-plan nødvendige for at kunne gennemføre dem, navnlig for at sikre, at de økonomiske aktører i alle medlemsstater anvender dem på samme måde. (6) Forordning (EU) nr. 36/2012 bør ændres i overensstemmelse hermed — VEDTAGET DENNE FORORDNING: Artikel 1 I forordning (EU) nr. 36/2012 foretages følgende ændringer: 1) Følgende artikel 3b indsættes: "Artikel 3b Artikel 3a finder ikke anvendelse på levering af finansiering og finansiel bistand i tilknytning til import eller transport af kemiske våben, som generaldirektøren for Organisationen for Forbud mod Kemiske Våben har udpeget i overensstemmelse med formålet for konventionen om forbud mod udvikling, fremstilling, oplagring og anvendelse af kemiske våben og sådanne våbens tilintetgørelse (konventionen om kemiske våben), og som foretages i henhold til punkt 10 i FN's Sikkerhedsråds resolution 2118 (2013)." 2) Følgende artikel 11c indsættes: "Artikel 11c 1. Det er forbudt at importere, eksportere, overføre eller yde mæglervirksomhed i forbindelse med import, eksport eller overførsel af varer, der udgør syrisk kulturarv, og andre varer af arkæologisk, historisk, kulturel, særlig videnskabelig eller religiøs betydning, herunder sådanne opført i bilag XI, hvis de er fjernet fra Syrien på ulovlig vis, navnlig hvis: i) varerne udgør en integrerende del af enten de offentlige samlinger, som er opført i de syriske museers, arkivers, bibliotekers eller de syriske religiøse institutioners kataloger, eller ii) der er rimelig grund til at antage, at varerne er blevet fjernet fra Syrien uden den retmæssige ejers samtykke eller i strid med syrisk lov eller FN's konvention om beskyttelse af verdens kultur- og naturarv. 2. Forbuddet i stk. 1 finder ikke anvendelse, hvis det påvises, at varerne tilbageføres til Syrien med det formål sikkert at returnere dem til deres retmæssige ejere. 3) Artikel 16, litra f), affattes således: "f) er nødvendige til humanitære formål, såsom levering af eller fremme af levering af bistand, herunder lægemidler, fødevarer, humanitære hjælpearbejdere og tilknyttet bistand, og forudsat at midlerne eller de økonomiske ressourcer frigives til De Forenede Nationer med henblik på at levere eller fremme leveringen af bistand i Syrien i overensstemmelse med FN’s beredskabsplan for humanitær bistand for Syrien eller med henblik på evakuering fra Syrien" 4) Bilaget til denne forordning tilføjes som bilag XI. Artikel 2 Denne forordning træder i kraft dagen efter offentliggørelsen i Den Europæiske Unions Tidende. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den […]. På Rådets vegne Formand [1] Rådets afgørelse 2011/782/FUSP af 1. december 2011 om restriktive foranstaltninger over for Syrien og om ophævelse af afgørelse 2011/273/FUSP (EUT L 319 af 2.12.2011, s. 56). [2] Rådets afgørelse 2012/739/FUSP af 29. november 2012 om restriktive foranstaltninger over for Syrien og om ophævelse af afgørelse 2011/782/FUSP (EUT L 330 af 30.11.2012, s. 21). [3] EUT L 147 af 1.6.2013, s. 14.